Source: https://atlatszo.ro/szabad-sajto/media/masodfokon-elvesztettuk-a-kozradio-pert/
Timestamp: 2020-07-08 04:56:24
Document Index: 5871796

Matched Legal Cases: ['Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Másodfokon elvesztettük a közrádió-pert - Átlátszó Erdély
MédiaRMDSZ by Sipos Zoltán 15.08.2016
A Román Rádiótársaság (SRR) azután fellebbezett, miután alapfokon a bíró gyakorlatilag mindenben igazat adott az Átlátszó Erdélynek, és elrendelte az általunk kért adatok kiadását.
Személyes adatnak számít-e a közrádiónál alkalmazásban álló szerkesztők névsora? Leegyszerűsítve ennek a kérdésnek a tisztázására kértünk 2015 júliusában jogorvoslatot, miután a Román Rádiótársaság (SRR) megtagadta a választ adatigénylésünkre.
A pert alapfokon megnyertük, a Kolozsvári Törvényszék pedig elrendelte az adatok kiadását. Ez ellen a határozat ellen fellebbezett a közrádió – a Kolozsvári Fellebbviteli Bíróság pedig ezúttal a Román Rádiótársaságnak adott igazat.
A történet 2015 márciusában kezdődött, amikor kiderült: az RMDSZ-elnök sajtótanácsosa, Debreczeni Hajnalka titokban, néhány éven keresztül a Kolozsvári Rádió alkalmazottja is volt.
Debreczeni úgy keresett évi 44 ezer lejt (9900 euró, kis híján 3 millió forint) a Kolozsvári Rádiónál, hogy a szerkesztőségben senki nem látta, érdemi rádiós, szerkesztői munkát nem végzett, ráadásul az összeférhetetlenség gyanúja is fennállt a munkavállalással kapcsolatban.
A történet korábbi állomásai:
Kikértük az alkalmazottak listáját
Mivel egy, a közrádiónál dolgozó forrásunk szerint Debreczeni Hajnalka nem az egyedüli, akit titokban alkalmaztak, a történetet nem hagytuk annyiban.
Kikértük három szerkesztőség – a Kolozsvári Rádió magyar szerkesztősége, a Marosvásárhelyi Rádió magyar szerkesztősége, valamint a bukaresti Nemzeti Kisebbségi Szerkesztőség – alkalmazottainak a listáját, a szerződéskötés időpontját, valamint az általuk betöltött munkakörök leírását, beleértve azokét is, akiknek a munkaszerződése fel van függesztve.
A közrádió azonban elutasította az adatok kiadását azzal érvelve, hogy az újságírók neve személyes adatnak számít, így az kívül esik a közérdekű adatok körén (a rádióval való levelezésről egyébként itt számoltunk be részletesebben).
Az újságíró közszereplőnek számít, mondta ki a bíró
A 2015. november 5-i határozatában a Kolozsvári Törvényszék rámutatott, hogy – mint azt egyébként a közrádió igazgatótanácsa által elfogadott, a rádiós újságíró státuszáról szóló belső szabályzat is kimondja – az újságíró közszereplőnek számít, a neve pedig szoros kapcsolatban áll ezzel a közszereplői státusszal.
A bíró határozatában azt is kimondja, hogy az egyedüli pluszinformáció, melyhez az adatigényléssel hozzájutottunk volna, a munkaviszony kezdete és a vége, ez azonban a személyes adatok védelméről szóló 677/2001-es törvény értelmében nem számít személyes adatnak.
A bíróság arra kötelezte a Román Rádiótársaságot, hogy az általunk kért adatokat kiadja, az Átlátszó Erdélyt pedig felszólította arra, hogy tartsuk tiszteletben a magánélethez való jogot.
Ez ellen a határozat ellen fellebbezett a Román Rádiótársaság 2016. február 4-én. Azt kérte, hogy az alapfokon megszületett döntést semmisítsék meg, az ügyet tárgyalják újra, és a perbehívási kérelmünket minősítsék alaptalannak.
Az újságíró nem közhivatalnok
A Kolozsvári Fellebbviteli Bíróság 2016 május 9-i döntése a Legfelsőbb Bíróság 37/2015-ös határozatának a fényében írta felül a Kolozsvári Törvényszék határozatát. A Legfelsőbb Bíróság döntése azt mondja ki, hogy a személynevek akkor is személyes adatnak számítanak, ha a név az adott helyzetben nem elégséges a személy beazonosításához.
A Kolozsvári Fellebbviteli Bíróság indoklása szerint egy személy neve csak akkor számít közérdekű információnak, ha az a közérdekű információkhoz való hozzáférést szabályozó 544/2001-es törvény 14-es cikkelyének 1-es bekezdése értelmében ez az információ közhivatal ellátását befolyásolja.
Mi minősül közhivatalnak?
Ezt a közhivatalnokok jogállásáról szóló 188/1999-es törvény szabályozza. Ennek a törvénynek az előírásai értelmében a közrádiónál alkalmazásban levő újságírók nem gyakorolnak közhatalmat, ilyen funkció nem is létezik a törvény közhivatali funkciókat felsoroló mellékletében – így a bíróság, elutasítva azt az érvünket, hogy a közrádió honlapjain jelenleg is olvashatóak az újságírók nevei, illetve hogy rádió belső szabályzata szerint az újságíró közszereplőnek számít.
A Kolozsvári Fellebbviteli Bíróság a fentiek alapján helyt adott az alperes fellebbezésének, semmissé nyilvánította a Kolozsvári Törvényszék 2015 novemberi határozatát, és elutasította az Átlátszó Erdély keresetét.
Közérdekű adatigénylés eszközével tehát nem tudhatjuk meg, vannak-e a közrádiónak Debreczeni Hajnalkához hasonló, titokban alkalmazott munkatársai.
Címkék: Debreczeni Hajnalka, kelemen hunor, Kolozsvári Rádió, közérdekű adat, per, RMDSZ
Debreczeni Hajnalka, kelemen hunor, Kolozsvári Rádió, közérdekű adat, per, RMDSZ